Edukativni posjet Centru Silver

Na Svjetski dan Down sindroma dječji vrtić Žirek organizirao je edukativni posjet djece, roditelja i stručnih djelatnika vrtića Centru za rehabilitaciju Silver u Zagrebu.

Centar za rehabilitaciju Silver je ustanova socijalne skrbi koja u rehabilitaciju djece s teškoćama u razvoju uključuje rad sa psima pomagačima.

Djeca su imala priliku biti u kontaktu sa psima koji se treniraju za pse pomagače, vidjeti prostor gdje se psi treniraju te saznati kako psi mogu pomagati djeci s teškoćama i odraslim osobama s invaliditetom na različite načine.

Stručnjaci iz Centra Silver pripremili su zanimljive radionice s ciljem senzibiliziranja djece na teškoće osoba s invaliditetom i stjecanja novih znanja. Djeca su rado sudjelovala u ponuđenim aktivnostima: kretanje s povezom na očima za simulaciju sljepoće ili naočalama koje simuliraju različite vrste oštećenja vida; kretanje s videćim vodičem; kretanje s bijelim štapom; kretanje sa psom vodičem. Osim toga, djeca su saznala kako je ispravno izražavati se kada razgovaramo o osobama s oštećenjima vida te vježbala kako pristupiti i ponuditi pomoć pri kretanju slijepim osobama.

Sva djeca su pokazala interes i rado sudjelovala u aktivnostima. Neka od pitanja koja su djeca postavila stručnjacima iz Centra bila su: „Vide li slijepe osobe razliku kada upalimo svjetlo?“ i „Kako dolazi do oštećenja vida?“.

Hvala Centru za rehabilitaciju Silver što nam je otvorio svoja vrata i stručnjacima koji su nam omogućili stjecanje novih znanja i iskustava!